

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪР И**  **РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоки за кандидатстване по процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД09-336/02.04.2020 г. на ръководителя на Управляващия орган на Програма за развитие на селските райони 2014-2020 е обявен прием и са утвърдени Насоки за кандидатстване по процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

В периода на прием са постъпили 26 проектни предложения. След извършената оценка на проектните предложения на етап оценка на административното съответствие и допустимостта, комисията назначена със Заповед № РД09-614/04.08.2020 г. е предложила две от проектните предложения да не бъдат допуснати до техническа и финансова оценка. По процедурата за последваща обработка на етап ТФО са допуснати 24 проектни предложения. Допустимите разходи по тези проектни предложения възлизат на 106 979 203,05 лв. Предвид максималния обявен бюджет по процедурата за предоставяне на безвъзмездна финансова помощ от 88 831 016,09 лв. и общия размер на допустимите разходи по проектните предложения (106 979 203,05 лв.), може да бъде направен извод, че е налице недостиг на средства за финансиране на всички проектни предложения в размер на 18 148 186,96 лв.( 9 279 163,00 евро).

От друга страна на 16-то заседание на Комитета за наблюдение на Програмата за развитие на селските райони 2014-2020 г., проведено на 19.02.2021 г. е прието предложението на Управляващия орган да бъде увеличен бюджетът на подмярката с 10 млн. евро публични средства, с цел финансиране на по-голям брой проектни предложения в рамките на проведения период на прием през 2020 г., който към момента е в процес на оценка.

Изменението на Програмата за развитие на селските райони е изпратено до Европейската комисия на 11 март 2021 г., а предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията.

Предвид гореизложеното, включително одобрения бюджет за прехвърляне от Комитета по наблюдение, както и с оглед големия интерес за инвестиции в хидромелиоративни съоръжения за напояване, е подготвен проект на заповед за изменение на Заповед № РД09-336/02.04.2020 г. на заместник-министъра на земеделието, храните и горите и ръководител на Управляващия орган на Програма за развитие на селските райони ПРСР 2014 – 2020 г., с които се предлага увеличение на бюджета с 9 280 000,00 евро (18 149 824,00 лева) публични средства, които покриват общия размер на допустимите разходи, определен от оценителната комисия по процедурата

Проектът на заповед беше публикуван на електронната страница на Министерството на земеделието, храните и горите и в Информационната система за управление и наблюдение на средствата от Европейските структурни и инвестиционни фондове (ИСУН) за писмени възражения и предложения в съответствие с чл. 26, ал. 4 от ЗУСЕСИФ. Направените целесъобразни бележки и предложения са отразени.

**УВАЖАЕМИ ГОСПОДИН СЪБЕВ,**

Във връзка с гореизложеното и на основание чл. 9, ал. 5 и чл. 26, ал. 7, т. 2 от Закона за управление на средствата от Европейски структурни и инвестиционни фондове предлагам да издадете заповед за изменение на Заповед № РД09-336/02.04.2020г. на заместник-министъра на земеделието, храните и горите и ръководител на Управляващия орган на Програма за развитие на селските райони ПРСР 2014 – 2020 г., с която са утвърдени Насоки за кандидатстване по процедура чрез процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

**Приложение:** Таблица с писмени възражения и предложения

С уважение,

